Uusi rakkaus
Olen vierelläs. Kädessäni
 Kätes lepää, armas niin.
 Ja rakkain silmin näämme
 Me toistemme sydämiin.

 Ilon hilpeän kesken pilvi
 Sinun otsasi varjoaa.
 Ja katseesi painuu, – kyynel
 Minun kättäni kostuttaa.

 Mitä sydämessäni näitkään,
 Kun noin olet murheellinen? –
 Sano, näitkö kulkevan siellä
 Sinä mustien pilvien?

 Sinä näitkö sen synkän paikan,
 Sen taistelutantereen,
 Monet kauniit haaveeni uneen
 Miss’ uupuivat ikuiseen?

 Älä itke, tyttöni armas!
 Kevät siellä on uudestaan,
 Uus säihkyy jo ihana päivä,
 Ei laske se milloinkaan.

 Se siunaten säihkyy ja loistaa
 Ja armaasti lämmittää –
 Sädeseppelen keskellä, kallis,
 Kuvas suloinen hymyää.

Josef Julius Wecksell
Runot
Uuno Kailas